Diari Oficial de la Generalitat Valenciana


Sumari del DOGV 7900, del 20-10-2016 (2016/8208)

RESOLUCIÓ de 18 d'octubre de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni marc entre la Generalitat Valenciana, a través de l'Agència Valenciana del Turisme, i la Generalitat de Catalunya, a través del Departament d'Empresa i Coneixement, en matèria de turisme.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7900

Data del DOGV
:   20-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8208


Data del document
:   18-10-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 18 d'octubre de 2016, del director general de Relacions amb les Corts, de la Presidència de la Generalitat, per la qual es disposa la publicació del conveni marc entre la Generalitat Valenciana, a través de l'Agència Valenciana del Turisme, i la Generalitat de Catalunya, a través del Departament d'Empresa i Coneixement, en matèria de turisme. [2016/8208]  
La Generalitat Valenciana, a través de l'Agència Valenciana del Turisme, i la Generalitat de Catalunya, a través del Departament d'Empresa i Coneixement, han subscrit, prèvia tramitació reglamentària, el 19 de setembre de 2016, un conveni marc en matèria de turisme.  
  
En compliment del que establix l'article 20 del Decret 176/2014, de 10 d'octubre, del Consell, i la clàusula quinta del conveni, procedix la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 743/2016 i que figura com a annex d'aquesta resolució.  
  
València, 18 d'octubre de 2016.- El director general de Relacions amb les Corts: Antonio Torres Salvador.  
  
  
Conveni marc entre l'Administració de la Generalitat Valenciana, mitjançant la Secretaria Autonòmica de l'Agència Valenciana del Turisme i l'Administració de la Generalitat de Catalunya, a través del Departament d'Empresa i Coneixement en Matèria de Turisme  
  
València, 19 de setembre de 2016  
  
Reunits  
D'una banda, Jordi Baiget i Cantons, conseller d'Empresa i Coneixement, segons nomenament pel Decret 3/2016, de 13 de gener, pel qual es nomenen el vicepresident del Govern, els consellers i conselleres dels departaments de la Generalitat de Catalunya i el secretari del Govern (DOGC 7037, 14.01.2016), el qual actua en nom i representació de la Generalitat de Catalunya mitjançant el Departament d'Empresa i Coneixement. La subscripció d'aquest conveni marc està autoritzada per l'Acord del Govern de 13 de setembre de 2016, pel qual s'aprova la subscripció d'aquest conveni marc, i n'autoritza la signatura.  
  
D'una altra, Francesc Colomer Sánchez, secretari autonòmic i president de l'Agència Valenciana del Turisme, en virtut del que disposa l'article 3 del Decret 102/2015, d'1 de juliol, del Consell, pel qual cessen i nomenen les persones titulars de secretaries autonòmiques de la Generalitat (DOCV 7564, 06.06.2015), l'article 5 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOCV 7566, 08.07.2015), i l'article 26 del Decret 151/2015, de 18 de setembre, del Consell, pel qual aprova el Reglament orgànic i funcional de la Presidència de la Generalitat (DOCV 7620, 22.09.2015), intervenint en aquest acte en nom i representació de la Generalitat Valenciana, segons l'Acord del Consell de data 16 de setembre 2016, pel qual s'autoritza la subscripció del present conveni facultant al secretari autonòmic de l'Agència Valenciana del Turisme.  
  
Actuant tots segons els respectius càrrecs i en l'exercici de les facultats que a cada un li han conferit, amb plena capacitat per a formalitzar el present Conveni marc, per enfortir les relacions i cooperació en matèria de turisme entre el Govern de la Generalitat de Catalunya i el Govern de la Generalitat de la Comunitat Valenciana, i promoure l'intercanvi d'informació,  
  
EXPOSEN  
  
Primer. Els governs de Catalunya i de la Comunitat Valenciana estimen necessari establir uns vincles de col·laboració més amplis que els permetin compartir les experiències i les polítiques d'impuls, ordenació i promoció del sector turístic, tot consolidant un model de turisme responsable i competitiu. En aquest sentit les dues regions formen part de la Xarxa Europea per a un Turisme Responsable i Competitiu NECSTour, de la qual Catalunya n'exerceix, fins l'any 2018, la Presidència.  
  
Segon. L'amplia experiència i el pes econòmic del sector turístic en ambdues destinacions constitueix un bagatge important, que ha de permetre assolir els reptes i les necessitats que el futur planteja al sector, des de la mirada i l'entorn del mediterrani, on es desenvolupa una part important de l'activitat turística. Ambdós territoris comparteixen espais i productes turístics que conviuen en una mateixa zona geogràfica cultural i lingüística, que té la voluntat de treball conjunt amb independència de les fronteres administratives.  
Tercer. Les administracions turístiques d'amdues destinacions treballen per desenvolupar experiències turístiques que permeten un desenvolupament més equilibrat del territori, que pose en valor uns productes turístics més transversals, que permeten mostrar i promocionar els recursos turístics de tot un territori, també interior, i afavorir la creació de productes més experiencials, d'acord amb el que els mercats i el nou consum turístic requereixen.  
Quart. Consideren que hi ha una oportunitat especial per desenvolupar sota aquesta visió compartida per intercanviar informació i experiència que permeta treballar en la creació de productes turístics transfronterers, amb implicació dels recursos turístics i empreses dels dos territoris, i possibilitar un intercanvi exitós per a les dues Comunitats.  
  
En virtut d'allò que s'ha exposat, les parts reconeixent-se mútuament la capacitat i legitimitat necessària, acorden la firma del present Conveni marc que es regirà per les següents:  
  
  
CLÀUSULES  
  
Primera. Objecte del conveni marc  
L'objecte del present Conveni marc és establir les bases de col·laboració entre les parts firmants per a impulsar i promoure accions conjuntes en l'àmbit de turisme per impulsar la creació de producte transfronterer conjunt de manera preferent i potenciar els intercanvis d'experiències, informació i desenvolupament d'estratègies d'interès per a les dues parts.  
  
Segona. Compromisos de les parts  
1. Fomentar els contactes amistosos, intercanvis i cooperació en turisme entre ambdues parts, així com les destinacions dels seus territoris que s'hi vulguin afegir, podran compartir informació d'indicadors de gestió que permetin millorar els seus sistemes de gestió, el seu funcionament i tendir a l'excel·lència.  
2. Enfortir l'intercanvi mutu d'informacions turístiques i realitzar l'enllaç i compartiment d'informació de llocs webs oficials de turisme. Així mateix, treballaran en el vincle a traves de les xarxes socials i desenvolupant accions de promoció creuades; tot això de conformitat amb el que establix la Llei Orgànica 15/1999, de 13 de desembre, de protecció de dades de caràcter personal.  
3. Participar en activitats de promoció turística celebrades per ambdues parts, oferint cada una facilitats i espais concrets en el seu territori per fer-ho possible.  
  
Tercera. Comissió de seguiment  
Per al millor desenrotllament de les actuacions previstes en este Conveni marc, les parts acorden la creació d'una Comissió de Seguiment, constituïda per tres representants de cada un dels firmants d'este Conveni marc que seran designats pels mateixos i del que un tindrà rang de director general.  
Esta comissió serà presidida per un dels directors generals de manera rotatòria amb mandats d'un any natural. El primer any serà presidida pel director general de Turisme del Departament d'Empresa i Coneixement de la Generalitat de Catalunya.  
La Comissió nomenarà un secretari d'entre els seus membres.  
La Comissió de Seguiment es constituirà en el termini de tres mesos, des de la firma d'este Conveni marc, es reunirà almenys dues vegades a l'any i totes les vegades que estime necessari a petició d'una de les parts, i podrà actuar bé per mitjà de reunions presencials, o pels mitjans telemàtics i/o electrònics oportuns. En qualsevol cas s'alçaran les actes corresponents.  
Les reunions es realitzaran de manera rotatòria a les ciutats de Barcelona i València.  
Els membres de la Comissió de Seguiment podran demanar la compareixença d'experts en les matèries a tractar que requerisquen de coneixements tècnics específics, que participaran amb veu, però sense vot.  
Les funcions de la Comissió de Seguiment seran les següents:  
- Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-se respecte del Conveni subscrit.  
  
- Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
- Impulsar la realització d'activitats conjuntes d'intercanvi d'experiències.  
En el si de la Comissió es podran constituir grups de treball específics, si així es considera convenient.  
  
Quarta. Avaluació econòmica. Finançament  
L'aplicació i l'execució d'este conveni, incloent-se a este efecte tots els actes jurídics que pogueren dictar-se en la seua execució i desenrotllament, no podrà suposar obligacions econòmiques per a ninguna de les dues parts, i, en tot cas, haurà de ser atès amb els seus mitjans personals i materials.  
  
Cinquena. Publicitat i transparència  
La col·laboració prestada per les parts firmants del present Conveni marc constarà de manera fàcilment llegible i expressa en qualsevol publicitat, difusió, resultats que es realitzen, en qualsevol mitjà de difusió, durant l'execució d'este Conveni marc de col·laboració.  
  
En compliment de la Llei 19/2014, del 29 de desembre, de transparència, accés a la informació pública i bon govern i de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, les dues parts han de procedir a publicar en el seu corresponent portal de transparència el present Conveni marc així com el seu text íntegre. Igualment, el conveni es publicarà en el Diari Oficial de la Generalitat de Catalunya, en el Diari Oficial de la Generalitat Valenciana i en els webs institucionals de les entitats firmants i s'inscriuran i publicaran en el Registre de convenis de col·laboració i cooperació de la Generalitat de Catalunya i en el Registre de la Comunitat Valenciana de convenis de la Generalitat.  
  
  
Sisena. Vigència  
El present Conveni marc produirà efectes des del moment de la seua firma i s'estendrà fins al 31 de desembre de 2020. Podrà ser prorrogat per acord exprés de les parts firmants que haurà de formalitzar-se abans de la data de venciment.  
  
Sèptima. Modificació  
El present Conveni marc podrà ser modificat per mutu acord de les parts, per mitjà de la subscripció de l'oportú acord de modificació, sempre que es formalitze abans de l'acabament del termini de duració del conveni.  
  
Octava. Extinció  
El present conveni marc s'extingirà una vegada finalitzat el termini de vigència. També podrà produir-se la resolució del Conveni marc o la dels convenis específics que s'hagueren subscrit per qualsevol de les causes següents:  
- L'incompliment del conveni marc i/o dels convenis específics.  
  
- La impossibilitat sobrevinguda de la seua realització.  
- El mutu acord entre les parts o la decisió motivada d'una d'estes, que haurà de comunicar-se per escrit a l'altra part, almenys, amb deu dies d'antelació a la data prevista de resolució. Esta resolució no afectarà la finalització de les activitats que estigueren en curs.  
  
Novena. Règim jurídic  
El present Conveni és de caràcter administratiu i es troba exclòs de l'àmbit d'aplicació del Text Refós de la Llei del contractes del sector públic, aprovat pel Reial Decret Legislatiu 3/2011, de 14 de novembre, segons el que disposa l'article 4.1 lletra d. D'acord amb l'esmentat article, es regirà per les seues clàusules, no obstant això, en defecte de normes específiques s'aplicaran els principis de la dita Llei per a resoldre els dubtes i llacunes que pogueren plantejar-se durant el seu desplegament i execució.  
  
Desena. Jurisdicció aplicable  
Les qüestions litigioses que puguen sorgir respecte a la interpretació i compliment del present Conveni i que no hagen pogut ser resoltes per la Comissió de Seguiment, se sotmetran als òrgans jurisdiccionals competents en matèria contenciosa administrativa, de conformitat amb la Llei 29/1998, de 13 de juliol, reguladora de la jurisdicció contenciosa administrativa.  
  
I en prova de conformitat, es firma per duplicat en el lloc i la data indicats en l'encapçalament.  
  
El conseller d'Empresa i Coneixement de la Generalitat de Catalunya: Jordi Baiget i Cantons.  
El secretari autonòmic de l'Agència Valenciana del Turisme de la Generalitat Valenciana: Francesc Colomer Sánchez.